Kap 4

**Jostedalrievssat**

Dađemielde go čáhppesjápmu leavai riikkas, de ledje muhtin riggát Sognas mearridan ahte sii báhtarit Jostedalenii oktan omiiguin. Sii celke maid ahte ii oktage oaččo boahtit dokko, ja jos oktage háliida singuin oktavuođa, de fertejit čállit breava ja bidjat dan mearriduvvon geađgge vuollái. Doppe sii fas vižžet breavaid. Dát geađgi lea dál ain orrumin geaidnoguoras gaskkal Jostedal ja Luster.

Muhto čáhppesjápmu leavai maiddái Jostedalenii, liikká vaikko sii ledje várrogasat. Doppe lei jápmu nu garas ahte measta buohkat jápme. Dušše okta unna nieiddaš beasai heakkas.

Manai muhtin áigi. De muhtin beaivve bohte ránnjágiliide čieža amas biellogusa, muhto ii oktage boahtán daid viežžat ruovttoluotta. Olbmot álge guorahallat ja dutkat gean dát ledje oamit. Sii bohte Jostedalenii ja oidne ahte buohkat ledje jápmán, muhto muohttagis ledje olbmoluottat. Sii gurre luottaid ja fáhtejedje nieidda, muhto son lei nu udju ja ii ádden maid olbmot hálle ja eai ge olbmot ádden su. Dušše máhtii dadjat: “Mor, vesle rypa”.

Olbmot muitalit ahte ovdal go nieidda eadni jámii, de son gearggai vel bidjalit borramuša beavddi ala, amas mánná nealgut jámas, ja gohčui su náđđut dolgeseŋgii.

Go olbmot gávdne su, de ledje dolggit šaddan gitta sutnje. Olbmot válde su mielde gillái ja dikšu su, nu ahte son hárjánii olbmuide fas. Dan rájes gohčoduvvui son Jostedalrievssahin. Dát muitalus muitaluvvo ain otne.

(Árbevirolaš)